31995R1102
L 110/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1102/95 НА КОМИСИЯТА
от 16 май 1995 година
за изменение на приложения I, II и III към Регламент (ЕИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (1), последно изменен с Регламент (ЕО) № 3059/94 на Комисията (2), и по-специално членове 6, 7 и 8 от него,
като има предвид, че, в съответствие с Регламент (ЕИО) № 2377/90, е необходимо постепенно определяне на максимално допустими граници на остатъчни вещества от ветеринарномедицински продукти за всички фармакологично активни субстанции, които се използват, в рамките на Общността, във ветеринарномедицинските продукти, предназначени за употреба при животни, отглеждани за производство на храни;
като има предвид, че максимално допустимите граници на остатъчни вещества следва да бъдат определени само след проучване, в рамките на Комитета за ветеринарномедицинските продукти, на цялата информация, отнасяща се до безопасността на остатъка на съответната субстанция за потребителите на храни от животински произход и до въздействието на остатъчните вещества върху промишлената преработка на хранителни продукти;
като има предвид, че при определянето на максимално допустимите граници на остатъчни вещества от ветеринарномедицински продукти, съдържащи се в храните от животински произход, е необходимо да се посочат животинските видове, у които остатъчните вещества могат да бъдат налице във всяка от съответните месни тъкани, получавани от третираното животно (прицелни тъкани), както и естеството на остатъчното вещество, имащо отношение към контрола на остатъчните вещества (маркерно остатъчно вещество );
като има предвид, че за контрола върху остатъчните вещества, както е предвидено в съответното законодателство на Общността, максимално допустимите граници на остатъчните вещества обикновено следва да бъдат определяни за черния дроб или бъбреците като прицелни тъкани; като има предвид, обаче, че при международната търговия черният дроб и бъбреците често се отстраняват от трупа на животното, и следователно максимално допустимите граници на остатъчните вещества следва да бъдат определени също така за мускулната и мастната тъкан;
като има предвид, че в случаите, когато ветеринарномедицинските продукти са предназначени за птици-носачки, млекодайни животни или медоносни пчели, максимално допустимите граници на остатъчните вещества следва също така да бъдат определени за яйцата, млякото или меда;
като има предвид, че препаратът тилмикозин следва да бъде включен в приложение I към Регламент (ЕИО) № 2377/90;
като има предвид, че въз основа на настоящата им употреба във ветеринарната практика съединенията ромифидин, детомидин, човешки хорионгонадотропин, бротизолам, калциев хипофосфит, калциев ацетат, калциев пропионат, калциев бензоат, калциев малат, калциев хлорид, калциев сулфат, калциев хидроксид, калциев оксид, калциев фосфат, калциеви полифосфати, калциев силикат, калциев глюконат, калциев карбонат и калциев стеарат следва да бъдат включени в приложение II към Регламент (ЕИО) № 2377/90;
като има предвид, че съединенията човешки хорионгонадотропин, калциев хипофосфит, калциев ацетат, калциев пропионат, калциев бензоат, калциев малат, калциев хлорид, калциев сулфат, калицев хидроксид, калциев оксид, калциев фосфат, калциеви полифосфати, калциев силикат, калциев глюконат, калциев карбонат и калциев стеарат следва да бъдат включени в приложение II към Регламент (ЕИО) № 2377/90: чрез екстраполиране на научните данни тази класификация в приложение II се прилага за всички животни, отглеждани за производство на храни;
като има предвид, че за да може да бъдат завършени научните изследвания, продуктът нетобимин следва да бъде включен в приложение III към Регламент (ЕИО) № 2377/90;
като има предвид, че е необходимо да се даде срок от 60 дни преди влизане в сила на настоящия регламент, за да могат държавите-членки да внесат необходимите корекции в разрешителните за пускане на съответните ветеринарномедицински продукти на пазара, които са били издадени в съответствие с Директива 81/851/ЕИО на Съвета (3), последно изменена с Директива 93/40/ЕИО (4), с цел да се вземат предвид разпоредбите на настоящия регламент;
като има предвид, че мерките, предвидени в настоящия регламент, са в съответствие със становището на Комитета за адаптиране към техническия прогрес на директивите за отстраняване на техническите пречки пред търговията с ветеринарномедицински продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I, II и III към Регламент (ЕИО) № 2377/90 се изменят, както е посочено в приложението към настоящия регламент.
Член 2
Настоящият регламент влиза в сила на шестдесетия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 май 1995 година.